Φραντσέσκο Σαλβιάτι (επίσκοπος)

Ο Φραντσέσκο Σαλβιάτι, ιταλ.: Francesco Salviati (1443 – 1478) ήταν αρχιεπίσκοπος της Πίζας από το 1474 έως το 1478.  Ήταν ένας από τους οργανωτές της συνωμοσίας των Πάτσι, μίας πλεκτάνης για την εκδίωξη της οικογένειας των Μεδίκων από ηγεμόνες της Φλωρεντινής Δημοκρατίας· εκτελέστηκε μετά την αποτυχία της μηχανορραφίας. 

 Βιογραφία 
Μέλος εξ αίματος της οικογένειας Σαλβιάτι (στην οποία ο πάπας Σίξτος Δ΄ είχε αναθέσει το παπικό τραπεζικό συμβόλαιο, αφού το αφαίρεσε από τους Μεδίκους), ήταν επίσης συγγενής μέσω γάμου με τους Πάτσι, τους Μεδίκους, τους Βεττόρι και άλλες ισχυρές οικογένειες.  Ορφανός σε νεαρή ηλικία, ο Σαλβιάτι σπούδασε ως ουμανιστής, αλλά αγωνίστηκε για να επιτύχει στην Εκκλησία, γνωρίζοντας ότι δεν θα μπορούσε να αναβιβάσει στην εξουσία την οικογένεια, μετά την απώλεια τού πατέρα του.  Οι πηγές που υποστηρίζουν τους Μεδίκους παρουσιάζουν τον Σαλβιάτι ως κόλακα και τζογαδόρο, που διψούσε για την εξουσία, την οποία μπορούσε να αποκτήσει μέσω της εύνοιας της Εκκλησίας. 

Το 1464 ο Σαλβιάτι μετακόμισε στη Ρώμη, για να συνδεθεί με τον Φραγκίσκο ντελα Ροβέρε –ο οποίος αργότερα έγινε ο πάπας Σίξτος Δ΄– και τους ανιψιούς του, Τζιρόλαμο Ριάριο και Πιέτρο Ριάριο.  Αυτό απέδωσε καρπούς: διορίστηκε ως αρχιεπίσκοπος. 

Η οικογένεια των Μεδίκων, η οποία κυβερνούσε τη Δημοκρατία της Φλωρεντίας εκείνη την εποχή, αντιτάχθηκε στον διορισμό του ως αρχιεπισκόπου, και έτσι ο Σαλβιάτι συναντήθηκε με αρκετά άλλα άτομα, που ήταν δυσαρεστημένα με την κυριαρχία των Μεδίκων, για να σχεδιάσουν τη δολοφονία των αδελφών Λορέντσο και Τζουλιάνο των Μεδίκων, συγκυβερνητών της Φλωρεντίας, σε αυτό που αργότερα έγινε γνωστό ως συνωμοσία των Πάτσι. Την άνοιξη του 1478 ο Σαλβιάτι έστειλε τον ανιψιό του Ραφαέλε Ριάριο για να παγιδεύσει τον Λορέντσο και τον Τζουλιάνο, προσκαλώντας τους σε λειτουργία στον καθεδρικό ναό της Σάντα Μαρία ντελ Φιόρε: εκεί θα γινόταν η επίθεση. Όταν χτύπησε η καμπάνα που ήχησε κατά την ανύψωση, ο Σαλβιάτι έπρεπε να πάει στο Παλάτσο Βέκιο, να σκοτώσει τον γκονφαλονιέρε Πετρούτσι, και να καταλάβει το Παλάτσο ντελα Σινιορία, ενώ η κύρια δολοφονία θα λάμβανε χώρα στον καθεδρικό ναό. Ωστόσο μόλις έφτασε στο Παλάτσο Βέκιο, ο Σαλβιάτι συνελήφθη από τον Πετρούτσι, και μέσα σε μία ώρα απαγχονίστηκε από τον όχλο, που τον λυντσάρισε από το παράθυρο της Αίθουσας των Διακοσίων. Τελικά, η συνωμοσία του Πάτσι απέτυχε, επειδή ο Λορέντσο επέζησε της απόπειρας δολοφονίας, και οι περισσότεροι από τους συνωμότες κυνηγήθηκαν και εκτελέστηκαν αμέσως. Το τέλος του Σαλβιάτι από τους Φλωρεντινούς ήταν ένας βασικός παράγοντας της απαγόρευσης, που επιβλήθηκε στη Φλωρεντία, και των επακόλουθων δύο ετών πολέμου με τον Παπισμό.

 Στη λαϊκή κουλτούρα 
Ο Φραντσέσκο Σαλβιάτι εμφανίζεται ως ένας δευτερεύων ανταγωνιστής στο βιντεοπαιχνίδι Assassin's Creed II, στο οποίο απεικονίζεται ως μέλος του Τάγματος των Ναϊτών, οι οποίοι στην ιστορία του παιχνιδιού είναι υπεύθυνοι για τη συνωμοσία των Πάτσι. Ο ρόλος του Σαλβιάτι στη συνωμοσία μειώνεται σημαντικά στο παιχνίδι, καθώς απλώς διατάσσεται να οδηγήσει στρατεύματα συμμάχων των Πάτσι στη Φλωρεντία, μετά την επίθεση στους Mεδίκους. Μετά την αποτυχία της πλεκτάνης των Πάτσι, ο Σαλβιάτι καταφέρνει να καταφύγει στη βίλα του στην εξοχή της Τοσκάνης (ένας άτυχος αγρότης έχει απαγχονιστεί στη Φλωρεντία στη θέση του), μόνο και μόνο για να κυνηγηθεί και να δολοφονηθεί το 1479 από τον Έτσιο Αουντιτόρε.    

Ο Τζέικομπ Φόρτσουν-Λόιντ υποδύεται τον Σαλβιάτι στη δεύτερη σεζόν της δραματικής σειράς Μέδικοι: οι κύριοι της Φλωρεντίας. 

 Αναφορές 

Κατηγορία:Επίσκοποι και Αρχιεπίσκοποι Πίζας